open-index/open-wikipedia-markdown huggingface dataset:
פרס TEFI

**פרס TEFI** (ברוסית: **Премия ТЭФИ**; ТЭФИ הוא ראשי תיבות ברוסית ל-Телевизионный ЭФИр שמשמעותו "שידור טלוויזיוני") הוא אחד הפרסים החשובים ביותר בתעשיית הטלוויזיה הרוסית והוא שווה ערך לפרס ניקה (לקולנוע). 

הפרס מיועד בעיקר להפקות טלוויזיה בתחום הבידור (סדרות דרמה, קומדיות ותוכניות אירוח) ומוענק על ידי האקדמיה הרוסית לטלוויזיה. טקס חלוקת פרסי הטֶפ"י הראשון נערך באולפני אוסטנקינו ברחוב האקדמאי קורוליוב במוסקבה, ב-5 במאי 1995.

עד 2014 אורגן טקס הפרס על ידי קרן האקדמיה הרוסית לטלוויזיה ומשנת 2014 הפרס מאורגן על ידי הוועדה לפרסי תעשיית הטלוויזיה. זוכה הפרס נקבע לאחר הצבעה סגורה שנערכת בין חברי הוועדה ובה 20 נציגים מכל אחד מערוצי הטלוויזיה שייסדו את הפרס (סך הכול 140 איש). חברי הוועדה הם עובדי רשתות השידור ואנשי תעשיית הטלוויזיה הרוסית.

פסלון הפרס הוא פסלון עשוי ברונזה ובו דמותו של אורפאוס השר מעמקי לבו על נמי נשמתו. הפסלון עוצב על ידי הפסל ארנסט ניזבסטני. משקל הפסלון מגיע ל-8 ק"ג ו-500 גרם ועלותו 1,000 דולר.

## היסטוריה
הפרס הוקם באוקטובר 1994.

בשנת 2002 תוכנן לערוך את הטקס באוקטובר אותה שנה, אך עקב אירועי משבר בני הערובה בתיאטרון במוסקבה שהתרחש ב-23 באוקטובר, הטקס נדחה ונערך לבסוף בינואר 2003.

בשנת 2007 חברת ההחזקות גזפרום-מדיה (המחזיקה בבעלות על הערוצים NTV ו-ТНТ) סירבה להשתתף בטקס חלוקת הפרס. בשנת 2008 סירבה להשתתף גם VGTRK (שמנהלת את הערוצים רוסיה-1, ערוץ התרבות, ערוץ הספורט וערוץ רוסיה-24).

לאחר שערוצי הטלוויזיה הגדולים ברוסיה סירבו ליטול חלק בטקס חלוקת הפרס, ולדימיר פוזנר, שהיה נשיא האקדמיה הרוסית לטלוויזיה התפטר מתפקידו ובמקומו מונה מיכאיל שבידקוי.

בשנת 2013 VGTRK חדלה להיות חלק ממייסדי האקדמיה ובכך גם חדלה מליטול חלק במימון הפרס והאקדמיה הרוסית לטלוויזיה וזמן קצר לאחר מכן הערוץ הראשון ברוסיה הכריז על סירובו ליטול חלק בפרס בשל העדר תחרות אמיתית, מיכאיל שבידקוי התפטר מתפקידו כנשיא האקדמיה. באפריל 2013 מועצת מייסדי קרן האקדמיה הרוסית לטלוויזיה החליטה להשעות את חלוקת הפרס עד לעריכת שינויים באופן חלוקת הפרס ובחירת הזוכים ובדצמבר 2013 נבחר נשיא חדש לאקדמיה הרוסית לטלוויזיה, לתפקיד מונה אלכסנדר אקופוב שהחליט להעביר את ניהול חלוקת הפרס לידי גוף שהוקם במיוחד לצורך כך בשם "הוועדה לפרסי תעשיית הטלוויזיה" (Комитет индустриальных телевизионных премий).

במרץ 2014 הוכרז על חידוש הפרס ונערך שינוי במספר המועמדים (12 בכל קטגוריה) ואופן ההצבעה. על פי התקנון החדש נקבע שחבר השופטים יורכב מעשרים איש מכל אחד ממייסדי הפרס (בהם הערוץ הראשון, VGTRK, גזפרום מדיה, STS מדיה ו-National Media Group).

בפברואר 2015 מונה מיכאיל שבידקוי ליושב ראש הוועדה לפרסי תעשיית הטלוויזיה.

## הפרס
### קטגוריות עיקריות

## טקסי TEFI
### 1995—2011

### משנת 2014

## ראו גם
*פרס APKiT

## קישורים חיצוניים

* 

* אתר האינטרנט הרשמי של הפרס 

## הערות שוליים

*
TEFI
TEFI
קטגוריה:רוסיה: טלוויזיה
כריסטיאן האביכט

**כריסטיאן האביכט** (בגרמנית: **Christian Habicht**; 23 בפברואר 1926 – 6 באוגוסט 2018) היה היסטוריון גרמני שעסק ביוון העתיקה ואפיגרף של יוונית עתיקה.

## ביוגרפיה
כריסטיאן האביכט נולד בדורטמונד. לאחר קבלת תואר PhD מאוניברסיטת המבורג בשנת 1952, היה האביכט מורה מן החוץ באוניברסיטה, ולאחר שעשה שם הביליטציה בשנת 1957, מרצה זוטר (פריווט-דוצנט). בשנת 1961 היה לאורדנטליכר-פרופסור באוניברסיטת מרבורג וב-1965 עבר לאוניברסיטת היידלברג. ב-1973 עבר למכון למחקר מתקדם שבפרינסטון, ניו ג'רזי, ארצות הברית. בהיידלברג נותר "פרופסור של כבוד". מאז 1983 לימד גם באוניברסיטת פרינסטון כמרצה אורח; פרש ב-1998.

מחקריו של האביכט עסקו באפיגרפיה יוונית ובאתונה העתיקה בתקופה ההלניסטית. כתב רבות על פאוסניאס ועל מרקוס טוליוס קיקרו.

בשנת 1991 קיבל את פרס רויכלין מטעם העיר פפורצהיים שבגרמניה, בשנת 1996 את פרס מו מטעם החברה הפילוסופית האמריקאית, ובשנת 1998 את פרס קריטיקוס מטעם החברה לקידום הלימודים ההלניסטיים  בלונדון. היה חבר האקדמיה למדעים של היידלברג מאז 1970, חבר המכון הארכאולוגי הגרמני והמכון הארכאולוגי האוסטרי, החברה הפילוסופית האמריקאית, האקדמיה הבריטית והאקדמיה של אתונה. כמו כן היה עורך שותף של סדרת הפרסומים "Hypomnemata" (1962–1996) ושל כתב העת "American Journal of Ancient History" (1976–2000).

נפטר ב-6 באוגוסט 2018.

## פרסומיו

* *Gottmenschentum und griechische Städte*. Beck, München 1956; 2. Auflage 1970.
* *Altertümer von Pergamon* Bd. 8, 3. *Die Inschriften des Asklepieions*. de Gruyter, Berlin 1969.
* *Untersuchungen zur politischen Geschichte Athens im 3. Jahrhundert v. Chr.* Beck, München 1979, .
* *Studien zur Geschichte Athens in hellenistischer Zeit*. Vandenhoeck und Ruprecht, Göttingen 1983, .
* *Pausanias und seine „Beschreibung Griechenlands“*. Beck, München 1985, .
* *Cicero der Politiker*. Beck, München 1990, .
* *Athen in hellenistischer Zeit. Gesammelte Aufsätze*. Beck, München 1994, .
* *Athen. Die Geschichte der Stadt in hellenistischer Zeit*. Beck, München 1995, .
* *The Hellenistic Monarchies: Selected Papers*. University of Michigan Press 2006, .


## קישורים חיצוניים
* כריסטיאן האביכט באתר המכון למחקר מתקדם

קטגוריה:היסטוריונים גרמנים
קטגוריה:היסטוריונים של העת העתיקה
קטגוריה:אפיגרפים
קטגוריה:סגל המכון למחקר מתקדם
קטגוריה:סגל אוניברסיטת מרבורג
קטגוריה:סגל אוניברסיטת היידלברג
קטגוריה:מהגרים מגרמניה לארצות הברית
קטגוריה:גרמנים שנולדו ב-1926
קטגוריה:גרמנים שנפטרו ב-2018
וולוו 164

ממוזער|300px|וולוו 164
ממוזער|300px|וולוו 164 שנת 1971
ממוזער|300px|וולוו 164
ממוזער|300px|וולוו 164E
ממוזער|300px|וולוו 164E שנת 1975
ממוזער|260px|סמל וולוו 164
ממוזער|300px|וולוו 164E שנת 1972
**וולוו 164, (Volvo 164)**, היא מכונית סלון בתצורת סדאן שוודית יוקרתית, בעלת מנוע 6 צלינדרים. יוצרה על ידי וולוו משנת 1968–1975. יוצרו 146,008 יחידות.

דגם ""וולוו 164" הורכב בשוודיה, אוסטרליה, מלזיה ו-דרום אפריקה.

## היסטוריה
וולוו 164 הייתה התשובה של חברת וולוו כנגד מרצדס בנץ 250 ו-יגואר XJ 6.

מאחר שמנוע ה-6 בוכנות היה ארוך ב-50% ממנוע ה-4 בוכנות, נאלצו בוולבו לשנות את חזית המכונית ואת ה"גריל" ולהאריך את תא המנוע. המכונית כונתה 164 (סדרה 100, 6 בוכנות, 4 דלתות), וזכתה להצלחה יפה.
* גרסת הסטיישן של 164 : "וולוו 165".
* דגם הקונספט וולוו GTZ 3000 שהוצג בשנת 1970 התבסס על "וולוו 164".

### וולוו 164TE

מהדורה מוגבלת של 164, ** 164TE** נעשתה בשנת 1974 ב-3 בשווקים, בריטניה, גרמניה ו-אוסטרליה.

164TE מצוידת כסטנדרט, במיזוג אוויר, רדיו מלווה ב-8 רמקולים, משענות ראש אחוריות, מנורות קריאה אחוריות, מגף שטיחים מקיר לקיר עם תאורה.

גרסה יוקרתית יותר זאת הייתה זמינה רק ב-3 צבעים: תכלת מתכתי, נחושת מתכתית וצהבהב מתכתי.

## מפרט טכני ומידות
* מנוע 6 צילינדרים בטור, שסתומים עיליים, 2,978 סמ"ק, 88.9X80 מ"מ, הספק :145-175 כ"ס. גרסת ה-145 כ"ס עם 2 קרבורטורים, וגרסת 175 כ"ס עם הזרקת דלק.

(וולוו 164 - וולוו ששת הצילינדרים הראשון מאז יוצר בדגם PV800 בשנת 1958).
* תיבת הילוכים: ידנית 4 הילוכים, עם הילוך יתר חשמלי או אוטומטית 3 הילוכים - סוג בורג וורנר.
* בלמים: הידרוליים, בלמי דיסק בכל הגלגלים.
* אורך הרכב: 4,714 מ"מ
* גובה: 1,440 מ"מ
* רוחב: 1,730 מ"מ
* משקל: 1,451 ק"ג

ביצועים:
* תאוצה 0-100 קמ"ש, 8.7 שניות, ובדגם האוטומטי 11.9 שניות

## וולוו 164 בישראל
מאיר חברה למכוניות ומשאיות בע”מ הוקמה בשנת 1967 ע”י מאיר קז כיבואנית בלעדית של מוצרי חברת וולוו השוודית. בתחילה ייבאה מכוניות ובהמשך משאיות, אוטובוסים, מנועים וציוד מכני כבד.

בישראל שווקה וולוו 164 מסוף שנות ה-60 של המאה ה-20 ונחשבה לרכב יוקרתי.

## ראו גם
* וולוו
* וולוו ÖV4
* וולוו PV444 / PV544
* וולוו Duett
* וולוו 142
* וולוו 144
* וולוו 145
* וולוו סדרה 300

## לקריאה נוספת
* וולוו 164 (4:22 דקות), יו-טיוב
* וולוו 164 (7:01 דקות), יו-טיוב
* וולוו 1964 שנת 1972 (22:22 דקות), יו-טיוב
* וולוו 164E שנת 1972 (7:42 דקות), יו-טיוב
* קלוב 164 שוודיה - תמונות וולוו 164

## קישורים חיצוניים

## הערות שוליים

164
קטגוריה:דגמי מכוניות שהושקו ב-1968
קטגוריה:מכוניות סלון
קטגוריה:מכוניות שוודיות
קטגוריה:כלי רכב המורכבים במלזיה
קטגוריה:כלי רכב המיוצרים בדרום אפריקה
קטגוריה:כלי רכב המיוצרים באוסטרליה
קטגוריה:מכוניות סדאן
עונת 1973/1974 בלה ליגה

**עונת 1973/1974** הייתה העונה ה-43 של לה ליגה שהיא הליגה הספרדית הבכירה בכדורגל. העונה החלה ב-1 בספטמבר 1973 והסתיימה ב-20 במאי 1974. 

הליגה כללה 18 קבוצות. קבוצות שזכו במקום 15-17 יעברו בסוף העונה לליגת משנה. 

התחרות כללה 34 סיבובים (משחק בית ומשחק חוץ). על ניצחון הוענקו 2 נקודות ועל תיקו נקודה בודדת. 

בהתאם לתוצאות של העונה הקודמת ריאל בטיס, דפורטיבו לה קורוניה ובורגוס ירדו לליגת משנה. מליגת המשנה עלו ריאל מורסיה, ריאל סנטנדר, ואלצ'ה.

ברצלונה זכתה בתואר וזאת בפעם התשיעי בתולדות המועדון. 

קאסטיון, ריאל אוביידו וריאל סנטנדר ירדו לליגת משנה בסוף העונה.

## כדורגלנים מצטיינים
פרס הפיצ'יצ'י למלך השערים של העונה הוענק לקיני מריאל חיחון שכבש 18 שערים ב-34 משחקים.

פרס זאמורה לשוער הטוב ביותר הוענק לסלבדור סדורני מברצלונה (בפעם השנייה בקריירה) שספג 22 שערים ב-30 משחקים.

## טבלת הליגה

## סטטיסטיקה
### מלכי השערים

## קישורים חיצוניים
* נתונים מפורטים מאתר rsssf
* נתונים מפורטים מאתר bdfutbol
* נתונים מאתר worldfootball
* נתונים מאתר transfermarkt

1973 1974
קטגוריה:תחרויות כדורגל ב-1973
קטגוריה:תחרויות כדורגל ב-1974
לילי קול

[250px|ממוזער|שמאל|לילי קול, יוני 2016 [לונדון]]
**לילי לוהאנה קול** (באנגלית: **Lily Luahana Cole**, נולדה ב-27 בדצמבר 1987) היא דוגמנית, שחקנית, ויזמית אנגלייה.

## ביוגרפיה
קול נולדה בטורקי, דבון שבדרום-מערב אנגליה, בתם של פיישנס סנדרה אוון (*Patience*; סבלנות), אמנית וסופרת, ולכריסטופר ג'יימס קול, דייג ובונה סירות. אמה ממוצא וולשי. היא ואחותה גודלו על ידי אמם בלונדון. בשנת 2006, קול התקבלה ללימודי מדעי המדינה ומדעי החברה בקינגס קולג', אך דחתה את לימודיה פעמיים. ב-2008 החלה ללמוד לתואר ראשון בתולדות האמנות וסיימה את לימודיה ב-2011.

## קריירה
קול פיתחה קריירת דוגמנות מנערותה, והוזכרה ב-2009 על ידי מגזין ווג פריז בתור אחת מ-30 הדוגמניות המובילות שנות ה-2000. בגיל 16 היא הופיעה לראשונה על שער מגזין ווג הבריטי, ובשנת 2004 הוכתרה בתואר "דוגמנית השנה" בטקס פרסי האופנה הבריטי. קול עבדה עם הרבה מותגים ידועים, כולל אלכסנדר מקווין, שאנל, לואי ויטון, ז'אן פול גוטייה ו-Moschino. מסעות הפרסום שלה כללו את Longchamp, אנה סוי, Rimmel ו-Cacharel.

בשנת 2007 שיחקה בקומדיית הנעורים "טירוף של קולג'" בכיכובם של ג'מה ארטרטון וקולין פירת'.

התפקיד הראשי הראשון של קול כשחקנית היה בדמותה של ולנטינה בסרט משנת 2009 "מופע הפלאים של דוקטור פרנסוס" בבימויו של טרי גיליאם. בשנת 2011 שיחקה בסרט האימה הקנדי "The Moth Diaries" לצד שרה בולג'ר. סרטים אחרים עליהם עבדה כוללים את "מעברים", סרט קצר בבימויו של שקאר קאפור ואת "ישנם דרקונים", בבימויו של רולנד ז'ופה. ב-2013 הקימה קול את impossible.com, אתר שמארח משאלות ובקשות לסיוע. בשנת 2015 שיחקה בסרטו של ג'יימס רודיי "רוטב" בתור מימי, לצדן של שרה סילברמן וגבורי סידיבי.

## פילמוגרפיה
### קולנוע

### טלוויזיה

## קישורים חיצוניים

* 

* 
* דוגמנית לשבת: לילי קול באתר נענע 10
* דורון פישלר, האם לילי קול היא ערפדית? באתר עין הדג, 1 במרץ 2012

## הערות שוליים

קטגוריה:דוגמניות אנגליות
קטגוריה:שחקניות קולנוע וטלוויזיה אנגליות
קטגוריה:נשים יזמות
קטגוריה:בוגרות קינגס קולג' קיימברידג'
קטגוריה:אנגליות שנולדו ב-1987
2011 במדע

בערך זה מצוינים אירועים בולטים שהתרחשו במהלך שנת 2011 ונוגעים לעולם המדע.

## אסטרונומיה וחקר החלל
* 2 בפברואר – התגלתה מערכת כוכבי לכת סביב הכוכב קפלר-11
* 18 במרץ – הגשושית מסנג'ר של נאס"א הפכה לחללית הראשונה בתולדות האנושות שנכנסה למסלול אליפטי סביב כוכב חמה
* 18 במרץ – הגשושית ניו הורייזונס של נאס"א חלפה על פני מסלולו של כוכב הלכת אוראנוס
* 16 במאי – שוגרה מעבורת החלל אנדוור למשימתה האחרונה, STS-134
* 15 ביוני – בישראל נצפה ליקוי ירח הארוך ביותר במאה ה-21
* 28 ביוני – התגלה הירח הרביעי של פלוטו
* 16 ביולי – הגשושית Dawn אשר שוגרה לחלל ב-2007 הגיעה לאסטרואיד 4 וסטה
* 5 באוגוסט – סוכנות נאס"א הצהירה, שהמקפת MRO של הסוכנות אשר מקיפה את כוכב הלכת מאדים הצליחה לצלם תמונות העשויות להעיד על הימצאות מים נוזליים בכוכב הלכת
* 5 באוגוסט – סוכנות נאס"א שיגרה לחלל את הגשושית ג'ונו לחקר כוכב הלכת צדק

## ארכאולוגיה
*יוני – נמצאה גלוסקמת מרים ברת ישוע מעמק האלה

## פיזיקה

## טכנולוגיה
* 26 בינואר – מספר משתמשי רשת האינטרנט מגיע ל-2 מיליארד.
* 7 באפריל – מערכת כיפת ברזל מבצעת יירוט מבצעי ראשון של רקטת גראד שנורתה מרצועת עזה לכיוון אשקלון

## רפואה
* 28 בפברואר – קוצב לב בגודל סוכריית טיק טק מוכרז על ידי חברת Medtronic

## פרסים
[ממוזער|210px|[דן שכטמן זוכה בפרס נובל לכימיה על גילוי גבישים קוואזי-מחזוריים]]
* פרס נובל
**פרס נובל לפיזיקה – סול פרלמוטר, בריאן שמידט ואדם ריס (כולם מארצות הברית), על גילוי ההאצה של התפשטות היקום דרך תצפיות בסופרנובות מרוחקות.
** פרס נובל לכימיה – דן שכטמן (ישראל), על גילוי גבישים קוואזי-מחזוריים.
** פרס נובל לפיזיולוגיה ורפואה – ברוס בויטלר (ארצות הברית), ז'ול הופמן (צרפת) ורלף שטיינמן (קנדה), על תגליותיהם בחקר המערכת החיסונית והגנטיקה.
** פרס נובל לכלכלה - תומאס סרג'נט (ארצות הברית), כריסטופר סימס (ארצות הברית) על מחקרם האמפירי על סיבתיות במקרו-כלכלה.
* פרס אבל – ג'ון מילנור (ארצות הברית), על תגליות חלוציות בטופולוגיה, גאומטריה ואלגברה
* פרס טיורינג - יהודה פרל (ארצות הברית/ישדרל) על תרומה יסודית לחקר בינה מלאכותית באמצעות פיתוח תחשיב להסקה סיבתית והסתברותית.

## נפטרו
* 9 בפברואר – מיכאל הרסגור, פרופסור להיסטוריה באוניברסיטת תל אביב. יוצרה של תוכנית הרדיו "שעה היסטורית" בגלי צה"ל (נולד ב-1924)
* 5 במרץ – אלברטו גרנאדו, ביוכימאי ארגנטינאי-קובני (נולד ב-1922)
* 26 במרץ – פול ברן, מהנדס מחשבים אמריקני (נולד ב-1926)
* 30 במאי – רוזלין זוסמן יאלו, פיזיקאית רפואית אמריקנית-יהודייה (נולדה ב-1921)
* 2 ביולי – אורי דביר, סייר, גאוגרף יושב ראש הוועדה לשבילי ישראל בחברה להגנת הטבע (נולד ב-1931)
* 5 באוקטובר – סטיב ג'ובס, מייסד אפל ומנכ"ל החברה (נולד ב-1955)
* 12 באוקטובר – דניס ריצ'י, מדען מחשב אמריקני, ממפתחי שפת התכנות C ומערכת Unix (נולד ב-1941)

## קישורים חיצוניים

* 
* 
* 

*
עונת 1974/1975 בלה ליגה

**עונת 1974/1975** הייתה העונה ה-44 של לה ליגה שהיא הליגה הספרדית הבכירה בכדורגל. העונה החלה ב-7 בספטמבר 1974 והסתיימה ב-25 במאי 1975. 

הליגה כללה 18 קבוצות. קבוצות שזכו במקום 15-17 יעברו בסוף העונה לליגת משנה. 

התחרות כללה 34 סיבובים (משחק בית ומשחק חוץ). על ניצחון הוענקו 2 נקודות ועל תיקו נקודה בודדת. 

סבתאם לתוצאות העונה הקודמת קאסטיון, ריאל אוביידו וריאל סנטנדר ירדו לליגת משנה. מליגת המשנה עלו הרקולס, ריאל בטיס, וסלמנקה.

ריאל מדריד זכתה בתואר וזאת בפעם ה-16 בתולדות המועדון. בנוסף לכך, היא זכתה בגביע חנרליסימו.

מאלגה, סלטה ויגו וריאל מורסיה ירדו לליגת משנה בסוף העונה.

## כדורגלנים מצטיינים
פרס הפיצ'יצ'י למלך השערים של העונה הוענק לקרלוס רואיס מאתלטיק בילבאו שכבש 19 שערים ב-32 משחקים.

פרס זאמורה לשוער הטוב ביותר הוענק לסלבדור סדורני מברצלונה (בפעם השלישית בקריירה ובפעם השנייה ברציפות) שספג 19 שערים ב-24 משחקים.

## טבלת הליגה

## סטטיסטיקה
### מלכי השערים

## קישורים חיצוניים
* נתונים מפורטים מאתר rsssf
* נתונים מפורטים מאתר bdfutbol
* נתונים מאתר worldfootball
* נתונים מאתר transfermarkt

1974 1975
קטגוריה:תחרויות כדורגל ב-1974
קטגוריה:תחרויות כדורגל ב-1975
ג'ון ווטס (במאי)

**ג'ון ווטס** (באנגלית: **Jon Watts**; נולד ב-28 ביוני 1981) הוא במאי, תסריטאי ומפיק אמריקאי.

## ביוגרפיה
ווטס נולד וגדל בעיר פאונטיין שבמחוז אל פאסו במדינת קולורדו. בבגרותו, הוא למד קולנוע באוניברסיטת ניו יורק. עם קבלת התואר הראשון, הוא החל לביים פרסומות עבור חברת הפקה המקומית "Park Pictures". במקביל, הוא ביים גם וידאו קליפים עבור מוזיקאים שונים, ובהם הדי ג'יי פאטבוי סלים ולהקות הרוק "Death Cab for Cutie" ו-"Tv on the Radio".

ב-2010, ווטס וכמה מחבריו יצרו טריילר לסרט אימה פיקטיבי אודות אב שהופך לרוצח לאחר שהוא לובש תחפושת ליצן שהוא מצא במרתף שלו. לאחר שצפה בטריילר באתר האינטרנט לשיתוף וידאו "YouTube", המפיק איליי רות' הביע עניין בעיבוד הטריילר לסרט עלילתי באורך מלא. ווטס כתב לשם כך תסריט יחד עם חברו כריסטופר פורד, וגם שימש כבמאי. פרויקט זה הפך לסרט "ליצן", והוא יצא לאקרנים ב-2014. הכנסות הסרט היו צנועות ביחס לסרטים עצמאיים אחרים, אם כי הן הצליחו לכסות את התקציב שלו, ומבקרי הקולנוע נתנו לו בעיקר ביקורות שליליות.

בינואר 2015, הוקרן בפסטיבל הסרטים סאנדנס סרטו הבא של ווטס, קומדיית הפשע השחורה "ניידת משטרה", אותו ווטס גם כתב, גם הפיק וגם ביים. על אף כישלונו המסחרי בבתי הקולנוע, הסרט זכה לשבחים ממבקרי הקולנוע ואף הועמד לפרס סאטורן. יצירה זו הקנתה לווטס את העבודה הבאה שלו - סרט גיבורי-העל עתיר התקציב ביקום הקולנועי של מארוול "ספיידרמן: השיבה הביתה", אותו הוא נשכר לכתוב ולביים על ידי אולפני מארוול ביוני של אותה השנה. הסרט יצא לאקרנים ב-2017, והוא הפך לשובר קופות וקיבל ביקורות חיוביות ממבקרי הקולנוע. ווטס שב וביים גם את סרטי ההמשך "ספיידרמן: רחוק מהבית" מ-2018 ו"ספיידרמן: אין דרך הביתה" מ-2021.

בשנת 2022 ביים שני פרקים מתוך סדרת הדרמה והמתח "הזקן" (אנ') אשר שודרה ברשת FX בכיכובו של ג'ף ברידג'ס.

## פילמוגרפיה חלקית
### קולנוע

## קישורים חיצוניים

* 

קטגוריה:אמריקאים ילידי קולורדו
קטגוריה:בוגרי אוניברסיטת ניו יורק
קטגוריה:במאי קולנוע אמריקאים
קטגוריה:תסריטאי קולנוע אמריקאים
קטגוריה:מפיקי קולנוע אמריקאים
קטגוריה:במאי וידאו קליפים אמריקאים
קטגוריה:אמריקאים שנולדו ב-1981
לארה בינגל

**לארה וורת'ינגטון** (באנגלית: **Lara Worthington**; נולדה ב-22 ביוני 1987) היא דוגמנית אוסטרלית. בינגל ידועה בשל הופעתה בקמפיין התיירות האוסטרלי מ-2006 "אז איפה אתם לעזאזל?" ותוכנית המציאות שלה, "להיות לארה בינגל".

## ביוגרפיה
נולדה בשם לארה בינגל בניו סאות' ויילס, אוסטרליה לגראהם ושרון בינגל. יש לה אח גדול, ג'וש בינגל. בינגל למדה בסנט וינסנט קולג' בפוטס פוינט לפני שנשרה בגיל 16 כדי לעבור לאיטליה.

### קריירה
בינגל הופיע על שערים של מגזינים כגון: Elle, גרציה, אויסטר, קליאו ו-New Idea. הופיעה במספר פרקים של אופרת הסבון האוסטרלית "קרוב רחוק", בתוכנית המציאות "המתמחה" בגרסת הסלבס של אוסטרליה, ההטופ מודל הבאה של אוסטרליה ובתוכניות נוספות.

ביוני 2012 עלתה לשידור תוכנית המציאות שלה, "להיות לארה בינגל" בערוץ Network Ten. התוכנית שודרה בימי שלישי בין השעות 20:00 ל-20:30. פרק הבכורה זכה ל-925,000 צופים והגיע לשיא של 1.3 מיליון צפיות. מספר הצופים ירד בהדרגה לאורך העונה ובפרק הסיום צפו כ-387,00 צופים בלבד. הנהלת הערוץ החליטה שלא לחדש את התוכנית לעונה נוספת בטענה שהתוכנית לא משקפת את רוח הערוץ.

## חיים אישיים
בינגל החלה לצאת עם שחקן הקולנוע סם וורת'ינגטון ב-2013. הזוג נישא ב-2014, ולארה שינתה את משפחתה לשלו. יש להם שני בנים: רוקט זוט (נולד ב-2015) ורייסר (נולד ב-2016).

## קישורים חיצוניים

* כתבה אודות דוגמניות אוסטרליות וביניהן בינגל, באתר וואלה!

## הערות שוליים

קטגוריה:דוגמניות אוסטרליות
קטגוריה:משתתפים בתוכניות מציאות אוסטרליות
קטגוריה:מתחרי רוקדים עם כוכבים (אוסטרליה)
קטגוריה:אוסטרליות שנולדו ב-1987
קטגוריה:אוסטרלים שנולדו ב-1987
2012 במדע

בערך זה מצוינים אירועים בולטים שהתרחשו במהלך שנת 2012 ונוגעים לעולם המדע.

## אסטרונומיה וחקר החלל
* 13 בפברואר – שיגור הבכורה של וגה
* 6 ביוני – מעבר נוגה על פני השמש
* 5 באוגוסט – רכב החלל של נאס"א קיוריוסיטי נוחת במכתש גייל על אדמת מאדים, כחלק ממשימת "מארס סיינס לברטורי (MSL)"

## פיזיקה
[ממוזער|מחברי המאמרים על [מנגנון היגס. המודל התאורטי הוכח בשנה זו עם גילויו של בוזון היגס במעבדות CERN]]
* 26 במרץ – הפסגה לביטחון גרעיני בסיאול
* 4 ביולי – מדענים ממרכז מחקר החלקיקים CERN מכריזים על גילויו של החלקיק האלמנטרי בוזון היגס

## טכנולוגיה
* 19 בינואר – האתר לשיתוף קבצים megaupload נסגר על ידי ה-FBI לאחר שהפר זכויות יוצרים על סך 500 מיליון דולר
* 30 ביולי – תחילת הפסקת החשמל בהודו (2012) שארכה כארבעה ימים.
* 23 באוקטובר – הושק האייפד 4

## רפואה
* 2 בנובמבר – חברת גליברה מורשית לעסוק, לראשונה בעולם המערבי, בריפוי גני

## ארכאולוגיה
* נובמבר – אוצר זהב כבן 2,400 שנה מתגלה ליד הקבר התראקי בסוושטארי
* דצמבר – באתר **"[[תל מוצא]]"** התגלו במהלך חפירה ארכאולוגית שנערכה לרגל שדרוג כביש 1 מקדש וכלי פולחן מתקופת הברזל 2 א', בערך מהמאה התשיעית לפנה"ס, כלומר זהו אתר פולחן שהתקיים לצד המקדש המרכזי בירושלים בתקופת בית ראשון.
* 21 בדצמבר – החששות לגבי סוף העולם, עקב סיום לוח השנה של המאיה - הוכחו כלא נכונים

## פרסים
* פרס נובל
**פרס נובל לפיזיקה – סרז' הרוש (צרפת) ודייוויד וינלנד (ארצות הברית), על שיטות ניסיוניות פורצות דרך המאפשרות מדידה ומניפולציה של מערכות קוואנטיות פרטניות.
** פרס נובל לכימיה – רוברט לפקוביץ' (ארצות הברית) ובריאן קובילקה (ארצות הברית), על מחקר קולטנים המצומדים לחלבון G.
** פרס נובל לפיזיולוגיה ורפואה – ג'ון גרדון (בריטניה) ושיניה יאמאנקה (יפן), על הגילוי שניתן להפוך תאים בוגרים לתאים פלוריפוטנטים.
** פרס נובל לכלכלה - אלווין רות (ארצות הברית), לויד שפלי (ארצות הברית) על התאוריה של הקצאה יציבה והפרקטיקה של תכנון שוק
* פרס אבל – אנדרה סמרדי (הונגריה/ארצות הברית), על תרומתו למתמטיקה בדידה ולמדעי המחשב התאורטיים ולאות הוקרה על ההשפעה העמוקה והמתמשכת של תרומות אלה.
* פרס טיורינג - שפי גולדווסר (ישראל/ארצות הברית), סילביו מיקאלי (איטליה/ארצות הברית) על תרומה יסודית לביסוס הסיבוכיות התאורטית של הצפנה ופיתוח שיטות יעילות לאימות הוכחות מתמטיות בתורת הסיבוכיות.

## נפטרו
* 30 באפריל – בנציון נתניהו, היסטוריון ישראלי ופעיל ציוני, אביהם של עדו, יונתן ובנימין נתניהו ראש ממשלת ישראל (נולד ב-1910)
* 13 ביולי – שלמה בנטין, נוירופסיכולוג ישראלי, זוכה פרס ישראל בתחום הפסיכולוגיה לשנת ה'תשע"ב, יליד רומניה (נולד ב-1946)
* 23 ביולי – סאלי רייד, אסטרונאוטית אמריקאית (נולדה ב-1951)
* 25 באוגוסט – ניל ארמסטרונג, אסטרונאוט אמריקאי, האדם הראשון שדרך על הירח (נולד ב-1930)
* 30 בדצמבר – ריטה לוי-מונטלצ'יני, כלת פרס נובל (נולדה ב-1909)

## קישורים חיצוניים

* 
* 

## הערות שוליים

*
אוסטין סטוול

**אוסטין סטוול** (באנגלית: **Austin Stowell**; נולד ב-24 בדצמבר 1984) הוא שחקן אמריקאי, מוכר בין היתר בשל משחקו בסרטים "ויפלאש", "סיפורו של דולפין", ובשל דמותו כפרנסיס גארי פאוורס בסרטו של סטיבן ספילברג "גשר המרגלים".

## ראשית חייו
סטוול נולד בעיירה קנזינגטון, קונטיקט שבארצות הברית, בנם של רוברט סטוול, פועל פלדה; ואליזבת', מורה בבית ספר. הוא הצעיר מבין שלושה בנים.

בשנת 2007 סיים את לימודי באוניברסיטת קונטיקט בלימודי תואר ראשון באומנויות הדרמה.

## קריירה
בשנת 2009, קיבל סטוול את תפקידו הראשון, בעונה השנייה של סדרת הנוער של ABC Family "סודות ההתבגרות" בתור ג'סי, בן זוגה של לורן. דמותו חזרה לתפקיד אורח גם בעונה השלישית שנה לאחר מכן.

בשנת 2011 שיחק את הדמות של קייל בסרט הקולנוע "סיפורו של דולפין", ובשנת 2014 שב לשחק את אותה הדמות גם בסרט ההמשך "סיפורו של דולפין 2" ובהמשך שנה זו שיחק בסרט "משתוללת" לצד סלינה גומז ובסרט הדרמה "ויפלאש" שביים דמיאן שאזל.

בשנת 2013 שיחק בדרמה הביוגרפית שביים סטיבן סודרברג לרשת הטלוויזיה HBO "חיי עם ליברצ'ה", עיבוד לספרו האוטוביוגרפי של סקוט תורסון. בשנת 2015 גילם את טייס הקרב פרנסיס גארי פאוורס בסרטו של סטיבן ספילברג "גשר המרגלים".

בשנת 2018 גילם את סמל פרד פולס בסרט המלחמה של ניקולאי פוגלסיג על פי תסריט של טד טלי "12 לוחמים" לצד כריס המסוורת'. בשנת 2019 החל לשחק בתור נייטלי בסדרת הטלוויזיה "מלכוד 22" ברשת הולו, המבוססת על רומן באותו שם על ידי ג'וזף הלר.

בשנת 2020 שיחק את פטריק סאליבן בסרט האימה העל-טבעי "אי האשליות". בשנת 2021 לוהק לשחק את התפקיד הראשי לצד לוסי הייל בקומדיה הרומנטית "*The Hating Game".*

## חיים אישיים
היה במערכת יחסים עם השחקנית והדוגמנית נינה דוברב בשנים 2015–2016.

## פילמוגרפיה
### קולנוע

### טלוויזיה

## קישורים חיצוניים

* 

## הערות שוליים

קטגוריה:שחקני קולנוע וטלוויזיה אמריקאים
קטגוריה:בוגרי אוניברסיטת קונטיקט
קטגוריה:אמריקאים שנולדו ב-1984
קטגוריה:NCIS
וולוו 142

ממוזער|300px|וולוו 142 
ממוזער|300px| מנוע וולוו 142
ממוזער|300px|וולוו 142 
ממוזער|300px|וולוו 142 שנת 1970, (מימין: וולוו 121 אמזון) 
ממוזער|200px|סמל וולוו 142 שנת 1970 
ממוזער|200px|וולוו 142 שנת 1970, גיר אוטומטי 
**וולוו 142 (Volvo  142)** היא מכונית סלון קומפקטית, 2 דלתות, יוצרה בשוודיה על ידי יצרנית הרכב **[[וולוו]]**, בין השנים 1967–1974

סך הכל יוצרו 412,986 יחידות. 

המנוע והמפרט הטכני היו זהים לדגמי ה-וולוו 144 וה-145.

## היסטוריה

סדרת "וולוו 140" החליפה את דגם האמזון (וולוו 121).

המספור של סדרת וולוו 140 מורכב מ-3 ספרות, המייצגות סדרה, מספר צילינדרים ומספר הדלתות בהתאמה.

* וולוו 142 – מנוע 4 צילינדרים, ו-2 דלתות.

* וולוו 144 – מנוע 4 צילינדרים ו-4 דלתות. יוצרו 523,808 יחידות.

* וולוו 145 – מנוע 4 צילינדרים ו-5 דלתות. (גרסת סטיישן). מדגם ה-145 נמכרו 268,317 יחידות.

הרכבת כל שלושת הדגמים הייתה בשוודיה, בלגיה, קנדה, אוסטרליה ומלזיה.

דגם ה-142 לא שווק בישראל.

## מפרט טכני ומידות
* מנועים – 4 צילינדרים בטור, 1,778 סמ"ק, הספק של 75 כ"ס, ו-90 כ"ס. מנוע 1,986 סמ"ק, הספק של 82 כ"ס ו-100 כ"ס.
* אורך הרכב – 4,651 מ"מ
* גובה – 1,440 מ"מ
* רוחב – 1,730 מ"מ
* רוחק סרנים – 2,604 מ"מ
* מרווח גחון – 211 מ"מ
* משקל – 1,130 ק"ג
* בלמים – דיסקים בחזית ומאחור
* תיבת הילוכים – ידנית 4 הילוכים, (אוטומטית 3 הילוכים).

### בטיחות

* ה-142 יוצר עם חגורות בטיחות הן עבור הנהג והנוסע במושב הקדמי. 

* מרכב – הכולל אזורי ספיגת אנרגיה מלפנים ומאחור.
* מערכת בלימה ייחודית שבה כל מעגל בלימה פועל על שלושה גלגלים.

## ראו גם
* וולוו
* וולוו ÖV4
* וולוו PV444 / PV544
* וולוו Duett
* וולוו אמזון
* וולוו 144
* וולוו 145
* וולוו 164
* וולוו סדרה 300

## לקריאה נוספת
* וולוו 142  (1:00), יו-טיוב
* וולוו 142  (0:44), יו-טיוב
* וולוו 142, 1971 דה-לוקס  (4:08 דקות), יו-טיוב
* וולוו 142,  (2:09 דקות), יו-טיוב
* וולוו 142, גרנד לוקס  (3:55 דקות), יו-טיוב

## קישורים חיצוניים

## הערות שוליים

142
קטגוריה:דגמי מכוניות שהושקו ב-1967
קטגוריה:מכוניות שוודיות
קטגוריה:מכוניות סלון
אור ומיה

**אור ומיה** היא תוכנית בוקר ישראלית בהגשת אור הלר ומיה זיו-וולף. התוכנית שימשה כתוכנית מחליפה של ערוץ 10 ושודרה מ-2016 עד ירידתה מהאוויר ב-29 בספטמבר 2017 בעקבות עזיבתה של זיו-וולף.

## תוכן
התוכנית שודרה בימי חמישי בשעות 06:20-09:00 ובימי שישי בשעות 06:20-10:00, במסגרת "חדשות 10" ובהפקת אולפני הרצליה. התוכנית כללה מבזקי חדשות וראיונות בנושאי אקטואליה ופנאי עם אורחים ומומחים שהתארחו באולפן.
התוכנית שודרה גם בימים בהם אורלי וגיא לא הגישו את תוכנית הבוקר.

## רקע לעליית התוכנית
בעקבות שידור התוכנית "אורלי וגיא" הוחלט שבימי חמישי ושישי תוחלף התוכנית "אורלי וגיא" בתוכנית חדשה בהגשת אור הלר ומיה זיו וולף תחת השם "אור ומיה".

## היסטוריה
התוכנית עלתה לאוויר ב-2016. את התוכנית הגישו אור הלר ומיה זיו וולף.
בשנת 2016 ערכו את התוכנית דני ליבר ואילן שניג. במאי 2016 עזב שניג את תפקידו.

בספטמבר 2017 הודיעה מיה זיו וולף כי היא עוזבת את הגשת התוכנית ואת ערוץ 10.

ב-29 בספטמבר 2017 שודרה התוכנית האחרונה בהגשתה של מיה זיו וולף.

התוכנית ירדה מהאוויר לאחר עזיבת מיה זיו וולף, ואור הלר החל להגיש את התוכנית "בוקר אור" בימי שישי לצד ימית סול.

## ראו גם
*אורלי וגיא
*בוקר אור
*דני רופ עד 10

קטגוריה:תוכניות בוקר ישראליות
קטגוריה:תוכניות טלוויזיה ישראליות שעלו לשידור בשנת 2016
קטגוריה:ערוץ עשר: תוכניות וסדרות
קטגוריה:חדשות עשר
קטגוריה:תוכניות שצולמו באולפני הרצליה
כריסטיאן פידלר

**כריסטיאן פידלר** (בגרמנית: **Christian Fiedler**; נולד ב-27 במרץ 1975 בברלין המערבית שבגרמניה המערבית) הוא כדורגלן עבר גרמני ששיחק בעמדת השוער בהרטה ברלין, ומאמן שוערים בהווה בקבוצת גרויטר פירט.

## קריירת מועדונים
פידלר החל לשחק בהרטה ברלין כאשר היה בן 15, ובשנת 1992, כאשר היה בן 17, החל לשחק בקבוצת המילואים. כעבור שנתיים עבר פידלר לשחק בקבוצה הבכירה, ששיחקה אז בבונדסליגה השנייה, והפך מיד לשוער הראשון בקבוצה. בעונתו השלישית בקבוצה הבכירה, 1996/97, העפיל פידלר עם הרטה ברלין לבונדסליגה. עם זאת, החל מעונת הבכורה המחודשת של הרטה ברלין בבונדסליגה, 1997/98, איבד פידלר את מקומו בהרכב הפותח לטובת השוער ההונגרי גאבור קיראי, וערך במהלך חמש עונות וחצי 25 הופעות ליגה בלבד. בתקופה זו, זכתה הקבוצה פעמיים בגביע הליגה הגרמנית, כשפידלר יושב על הספסל. במחצית העונה של 2003/04 ירש פידלר את מקומו של קיראי בהרכב, ועד לסוף העונה פתח בהרכב בכל המשחקים, כאשר הוחלף רק במחזור האחרון בדקה ה-77 על ידי קיראי, שעזב את הקבוצה בסיום העונה. את העונה הזו סיימה הרטה ברלין במקום ה-12. במהלך שלוש העונות הבאות, פידלר היה השוער הבכיר של הרטה ברלין, כאשר בעונת 2004/05 סיים עם הקבוצה במקום הרביעי בבונדסליגה, וספג 31 שערים בלבד. נתון זה הפך את הרטה ברלין לקבוצת ההגנה הטובה ביותר בליגה באותה עונה, כאשר חבריו של פידלר להגנה היו ארנה פרידריך, מאליק פתחי, יוסיפ שימוניץ', דיק ואן ביוריק ואלכסנדר מדלונג. בעונת 2005/06 פידלר והרטה סיימו במקום השישי בבונדסליגה, והשתתפו בגביע אופ"א, בו צלחו את שלב הבתים אך הודחו כבר בשלב הנוק אאוט הראשון על ידי ראפיד בוקרשט. בעונת 2006/07 סיימו הרטה ופידלר במקום העשירי בבונדסליגה, והודחו מגביע אופ"א עוד לפני שלב הבתים, מול אודנסה בולקלוב הדנית. בשתי העונות הבאות, פידלר איבד את מקומו בהרכב ושימש שוער משנה לירוסלאב דרובני. בתום עונת 2008/09 פרש פידלר ממשחק פעיל והשתלב בצוות האימון של הרטה ברלין.

## קריירה בינלאומית
לפידלר 16 הופעות במדי נבחרת גרמניה בכדורגל עד גיל 21, אך הוא מעולם לא זומן לנבחרת הבוגרת.

## קריירת אימון
לאחר פרישתו מונה פידלר כמאמן שוערים בקבוצתו הרטה ברלין. את התפקיד הזה מילא פידלר במשך ארבע עונות. בשנת 2013 ביצע פידלר את התפקיד בנבחרת גרמניה עד גיל 17, והחל משנת 2015 פידלר הוא מאמן השוערים של קבוצת גרויטר פירט.

## תארים
עם הרטה ברלין:
* גביע הליגה הגרמנית: 2001, 2002

## קישורים חיצוניים

קטגוריה:שוערי כדורגל גרמנים
קטגוריה:כדורגלנים גרמנים
קטגוריה:כדורגלני הרטה ברלין
קטגוריה:מאמני כדורגל גרמנים
קטגוריה:מאמני שוערים גרמנים
קטגוריה:גרמנים שנולדו ב-1975
דני רופ עד 10

**דני רופ עד 10** היא תוכנית בוקר יומית ישראלית בהנחייתו של דני רופ. התוכנית שודרה החל משנת 2016 עד 20 בספטמבר 2017 בערוץ 10.

## תוכן
התוכנית שודרה בשידור חי לאורך כל השבוע בין השעות 10:00-09:00 במסגרת חדשות 10 ובהפקת אולפני הרצליה. היא כללה מבזקי חדשות, וראיונות בנושאי אקטואליה ופנאי עם אורחים ומומחים שמתארחים באולפן. במהלך שידור התוכנית נהג דני רופ להזמין את הצופים להיכנס לדף הפייסבוק של התוכנית, בו צולם האולפן אף במהלך שידור הפרסומות. הצופים נקראו להגיב בדף התוכנית לאייטמים המשודרים.

## רקע לעליית התוכנית
בעקבות הצלחת התוכנית "אורלי וגיא" הוחלט שרצועת הבוקר של ערוץ 10 תוארך בשעה נוספת, מהשעה 9 עד השעה 10.
דני רופ, שהגיש בעבר את "בוקר אור", נבחר להגיש את התוכנית החדשה תחת השם "דני רופ עד 10".

## היסטוריה
התוכנית עלתה לאוויר ב-2016. את התוכנית הגיש דני רופ בימים ראשון עד רביעי, כאשר בימי חמישי החליפה אותו לירון ויצמן שהגישה את התוכנית תחת השם "בוקר אור עד 10".

באוגוסט 2017 עזבה לירון ויצמן את הגשת התוכנית, בעקבות מעבר התוכנית "ערב טוב עם גיא פינס" ל"קשת".

ב-20 בספטמבר 2017, ערב ראש השנה תשע"ח, שודרה התוכנית האחרונה, בעקבות עליית התוכנית "לבחור נכון" באותה שעה.

קטגוריה:תוכניות בוקר ישראליות
קטגוריה:תוכניות טלוויזיה ישראליות שעלו לשידור בשנת 2016
קטגוריה:ערוץ עשר: תוכניות וסדרות
קטגוריה:תוכניות שצולמו באולפני הרצליה
קטגוריה:דני רופ
קרמפוס

ממוזער|כרטיס ברכה המציג "ברכות מקרמפוס"
**קרמפוס** היא ישות דמיונית, אשר לרוב לובשת את צורתו של שד בעל קרניים ומשמשת כאנטיתזה לסנטה קלאוס. קרמפוס הוא שד מן הפולקלור של אזור האלפים, המזוהה בעיקר כבן לווייתו של סנטה קלאוס, שתפקידו להעניש ילדים רעים במיוחד בתקופת חג המולד.

שמה של הדמות נגזר מהמילה הגרמנית "krampen".

הקרמפוס הוא שד מן הפולקלור של אזור האלפים. מקורו התרבותי ככל הנראה בימים שקדמו לנצרות, אך בדומה לאמונות ומנהגים פולקלוריים ודתיים אחרים, שולב עם השנים בנצרות והחל להיות מזוהה עם ניקולס הקדוש ועם חג המולד. האגדה מספרת כי הקרמפוס הוא שד הרים, אשר בדרך כלל לא מטריד את בני האדם. אך פעם בשנה, הוא יורד מן ההר ומגיע אל יישובי האדם וחוטף ילדים רעים. בגרסתו הנוצרית, הפך הקרמפוס למלווה של ניקולס הקדוש (המוכר כסנטה קלאוס) בזמן שהסב החביב בעל הצחוק המתגלגל מעופף במזחלתו מסביב לעולם בערב חג המולד. סנטה מחזיק ברשימה מסודרת, בה רשומים כל הילדים שהיו טובים (שמקבלים מתנות) וכל הילדים שהיו רעים (שמקבלים אבן). כאשר שד ההרים מוצא ילד או ילדה שהיו רעים במיוחד, הוא חוטף אותם, מכניס אותם אל תוך שק גדול ולוקח אותם איתו בחזרה למאורתו.

בעבר, פעלו השלטונות והכנסייה באזור אוסטריה ובוואריה להכחיד את העיסוק בקרמפוס, אך המיתוס זכה לעדנה מחודשת, ואף מתקיימים מצעדי קרמפוס מסורתיים בשבוע הראשון של דצמבר, מדי שנה.

קרמפוס מוצג גם בתרבות הפופולרית. בין היתר הופיעה דמותו במשחק הארקייד CarnEvil ובסרט קרמפוס (2015) של מייקל דוהרטי.

## לקריאה נוספת
* * 

## קישורים חיצוניים

* 
* 
* 

קטגוריה:פולקלור
קטגוריה:מסורות חג המולד
אצטדיון בניטו ויימרין

**אצטדיון בניטו ויימרין** (בספרדית: **Estadio Benito Villamarín**) הוא אצטדיון בעיר סביליה שבספרד. האצטדיון משמש כאצטדיון הביתי של קבוצת ריאל בטיס מהלה ליגה הספרדית מאז 1929, מכיל 60,721 מקומות ישיבה, והוא האצטדיון החמישי בגודלו בספרד.

## היסטוריה
אצטדיון בניטו ויימרין נבנה בשנת 1929 לקראת התערוכה האיברית-אמריקנית שהתקיימה בסביליה באותה שנה. משחק הכדורגל הראשון שנערך באצטדיון היה משחק בין-לאומי בין נבחרת ספרד לנבחרת פורטוגל. בשנה שלאחר מכן, ריאל בטיס החלה לארח את משחקיה הביתיים במגרש. בתצורה הראשונית שלו האצטדיון הכיל 18,000 מושבים.

בשנת 1948 נגרם נזק משמעותי לאצטדיון לאחר הצפה של נהר הגוודלקיביר הסמוך.

בשנת 1958 בוצע השיפוץ הראשון באצטדיון, ובשנת 1961 נרכש על ידי ריאל בטיס.

השדרוג המשמעותי הראשון לאצטדיון בוצע לקראת מונדיאל 1982, אז הוגדל מספר המושבים ל-47,500. במהלך הטורניר נערכו באצטדיון שני משחקים במסגרת שלב הבתים.

לאחר הטורניר האצטדיון נשאר ללא שינויים משמעותיים, עד שבשנת 1998 החליטה הנהלת ריאל בטיס לחדש את האצטדיון כמעט לגמרי, ונבנו עוד שני יציעים תלת-קומתיים אשר נוספו ליציע התלת-קומתי הקיים. בשנת 2016 נהרס היציע הדרומי, אשר החל להיבנות מחדש במתכונת דומה לשני היציעים התלת-קומתיים שנבנו מחדש בשיפוץ שהחל בשנת 1998. הסתיימו בשנת 2017, כשאחריהן גדלה תכולת האצטדיון ל-60,721 מקומות ישיבה. כמו כן, הוחלפו המושבים בכל היציעים באצטדיון.

באצטדיון נערך גמר הגביע הספרדי לעונת 2018/2019.

## קישורים חיצוניים

* 
* אצטדיון בניטו ויימרין באתר מועדון הכדורגל ריאל בטיס ההיסטוריה של האצטדיון באתר Estadios De Espana
* האצטדיון באתר The Stadium Guide
* האצטדיון באתר World Stadiums

## הערות שוליים

בניטו ויימרין
קטגוריה:סביליה: מבנים
קטגוריה:סביליה: ספורט
בניטו ויימרין
קטגוריה:ריאל בטיס
הרוסים

**הרוסים** היא סדרת טלוויזיה קומית ששודרה בערוץ 10 החל מ-4 בנובמבר 2016. הסדרה נוצרה על ידי ארם רבינוביץ' ולב ברודינסקי (שמשחקים גם תפקידים ראשיים בסדרה), הופקה על ידי טדי הפקות ובמאי הסדרה היה רובי דואניאס.

## סקירת הסדרה

## עלילה
דימה וולדימיר, שני אחים רוסים המתגוררים בכרמיאל ביחד עם סבא וסבתא, מנסים להתפרסם בתור ראפרים בכל דרך אפשרית ולהשתלב בחברה הישראלית למרות הפערים התרבותיים, הרוסיות והזרות המובהקת.

דימה האח הבוגר בטוח שיש להם הכל בשביל להפוך לכוכבי ראפ מהשורה הראשונה. הוא חולם להפוך לסלב עם אחיו, לכבוש את הקהל הישראלי ובמיוחד את סימה, אהובת נפשו. ולדימיר צעיר מדימה בשנתיים אך תלוי בו לחלוטין. מסתכל על העולם דרך עיניים של ילד. תמים, נאיבי, הולך כמו עיוור אחרי אחיו ואפילו עזב את לימודי הכינור שלו כדי להפוך לראפר. שני האחים תלויים אחד בשני, לא יכולים להסתדר לבד. בדרך הצופים פוגשים דמויות המלוות את הראפרים ומרכיבות את עולמם בכרמיאל. הסבתא, טיפוס קשוח ומיושן, מנסה להוציא להם את הראפ מהראש ולחנך את הנכדים לפי הערכים הרוסיים הנוקשים, אך בגלל אופיים החולמני של הראפרים והפערים זה לא מסתדר כפי שהיא רוצה. הסבא הוא ההפך המוחלט מהסבתא. לא מנסה לחנך אף אחד, רק רוצה שיעזבו אותו בשקט ולצפות בטלוויזיה. במדרחוב בכרמיאל הם פוגשים את סימה הקוסמטיקאית (חן אמסלם), בעלת קליניקה פרטית, שנמצאת בהליכי גירושין מבעלה איציק, דימה מאוהב בה אהבה חד צדדית לחלוטין. ליטל (רוני דלומי), המוכרת במעדניה, מאוהבת קשות בוולדימיר אך ולדימיר לא שם לב לכך, מפני שדימה משכנע אותו שהיא רוצה דווקא אותו.

לראפרים יש עוד חבר - יבגני מטאל. יבגני רק ממלמל בצורה לא ברורה והראפרים הם היחידים שמצליחים להבין אותו.

בכל פרק הראפרים יוצאים להרפתקה חדשה, בניסיון להכיר ולהתקרב עוד צעד בדרכם להשתלב בחברה הישראלית. דבר שכנראה לעולם לא יקרה.

## צוות השחקנים
*ארם רבינוביץ - דימה
*לב ברודינסקי - ולדימיר
*רוני דלומי - ליטל
*חן אמסלם - סימה
*רמי ורד - ראובן פאר
*קובי פרג' - הרב ביטון
*אנטה היימן - סבתא צ'רנובסקי
*יצחק פקר - סבא סמיון
*יוסי ירום - יבגני מטאל
*מתן לקס - אושר הגדול
*רמי ורד - ראש עיריית כרמיאל
*דיאנה גולבי - בתפקיד עצמה, מוצגת בפרק האחרון כדודניתו של הצלם שלהם.
*שליו בן מוחה - לירן

## קישורים חיצוניים
* 

* הרוסים בהופעה - https://www.youtube.com/watch?v=EO_d7xEzjIg https://www.youtube.com/watch?v=32Jnpjc4kuM

קטגוריה:תוכניות טלוויזיה ישראליות
קטגוריה:סדרות קומדיה ישראליות
קטגוריה:קומדיות משפחתיות ישראליות
קטגוריה:ערוץ עשר: תוכניות וסדרות
קטגוריה:סדרות טלוויזיה ישראליות שעלו לשידור בשנת 2016
קטגוריה:העלייה לישראל מברית המועצות ומברית המועצות לשעבר בתרבות
מייק גלאגר

**מייקל ג'ון גלאגר** (באנגלית: **Michael John Gallagher**; נולד ב-3 במרץ 1984) הוא פוליטיקאי אמריקאי חבר המפלגה הרפובליקנית שכיהן כחבר בית הנבחרים של ארצות הברית מטעם מחוז הקונגרס השמיני של מדינת ויסקונסין בשנים 2024-2017.

## ביוגרפיה
גלאגר נולד במדיסון שבויסקונסין. ב-2006 סיים תואר ראשון בלימודי המזרח התיכון וערבית באוניברסיטת פרינסטון. לאחר הלימודים התגייס לחיל הנחתים של ארצות הברית, שירת במשך שבע שנים בצבא עד שחרורו ב-2013 דרגת קפטן. הוא בוגר קורס קציני מודיעין של הנחתים ובמהלך שירותו ביצע שני סבבים קרביים במהלך מלחמת עיראק כמפקד צוות מודיעין במחוז אל-אנבר שבעיראק. הוא שירת בצוות הערכה במטהו של מפקד פיקוד מרכז של ארצות הברית דייוויד פטראוס, במרכז ללוחמה בטרור (NCTC) ובמנהל לאכיפת (חוקי) הסמים (DEA). במהלך שירותו סיים תואר שני בהצטיינות באסטרטגיית מודיעין מהאוניברסיטה הלאומית למודיעין, תואר שני בלימודי ביטחון ותואר שני בממשל באוניברסיטת ג'ורג'טאון.

לאחר שחרורו השלים לימודי דוקטורט ביחסים בינלאומיים וממשל באוניברסיטת ג'ורג'טאון. כותרת הדיסטרציה שלו שעוסקת במלחמה הקרה היא: "Changing the Course; the Sources of Strategic Adjustment".

בשנים 2013–2015 שימש כיועץ לענייני המזרח התיכון, צפון אפריקה ולוחמה בטרור עבור חברי המפלגה הרפובליקנית בוועדת החוץ של הסנאט של ארצות הברית וכיועצו של יושב ראש הוועדה בוב קורקר. במהלך הבחירות לנשיאות ארצות הברית 2016 שימש היועץ לענייני ביטחון לאומי במטה הבחירות של מושל ויסקונסין סקוט ווקר שהתמודד בבחירות המקדימות של המפלגה הרפובליקנית.

עד בחירתו לקונגרס עבד בחברת האנרגיה "Breakthrough Fuel". בנובמבר 2016 נבחר לנציג המחוז השמיני של ויסקונסין בבית הנבחרים של ארצות הברית לאחר שזכה לרוב של 63%. בנובמבר 2018 נבחר לתקופת כהונה נוספת. הוא נבחר גם בבחירות 2020 וגם בבחירות 2022.

בזמן שכיהן ב, גלאגר היה יושב ראש הוועדה המיוחדת של בית הנבחרים לתחרות עם המפלגה הקומוניסטית הסינית. הוא היה דמות מכריעה בהתנגדות להדחתו של מזכיר ביטחון המולדת של ארצות הברית אלחנדרו מיורקס בפברואר 2024, מה שהיה לצנינים בעיני חברי מפלגתו. ימים לאחר מכן הודיע כי לא יתמודד לתקופת כהונה חמישית. חודש אחר כך הכריז כי יעזוב את הקונגרס ב-19 באפריל 2024. מאוחר יותר דחה את התפטרותו ל-20 באפריל כדי שיוכל להצביע בעד מתן סיוע חוץ לישראל, אוקראינה וטאיוואן. התפטרותו נכנסה לתוקף ב-25 באפריל 2024.

## קישורים חיצוניים

* 

* מייק גלאגר באתר בית הנבחרים של ארצות הברית
* מייק גלאגר באתר votesmart.org
* 

## הערות שוליים

קטגוריה:אמריקאים ילידי ויסקונסין
קטגוריה:מדיסון: אישים
קטגוריה:קצינים וחוגרים בחיל הנחתים של ארצות הברית
קטגוריה:חברי בית הנבחרים של ארצות הברית מטעם המפלגה הרפובליקנית
קטגוריה:חברי בית הנבחרים של ארצות הברית מוויסקונסין
קטגוריה:חברי הקונגרס ה-115 של ארצות הברית
קטגוריה:חברי הקונגרס ה-116 של ארצות הברית
קטגוריה:חברי הקונגרס ה-117 של ארצות הברית
קטגוריה:חברי הקונגרס ה-118 של ארצות הברית
קטגוריה:בוגרי אוניברסיטת פרינסטון
קטגוריה:בעלי תואר דוקטור מאוניברסיטת ג'ורג'טאון
קטגוריה:אמריקאים שנולדו ב-1984
עונת 1975/1976 בלה ליגה

**עונת 1975/1976** הייתה העונה ה-45 של לה ליגה שהיא הליגה הספרדית הבכירה בכדורגל. העונה החלה ב-6 בספטמבר 1975 והסתיימה ב-16 במאי 1976. 

הליגה כללה 18 קבוצות. קבוצות שזכו במקום 16–18 עברו בסוף העונה לליגת משנה. 

התחרות כללה 34 סיבובים (משחק בית ומשחק חוץ). על ניצחון הוענקו 2 נקודות ועל תיקו נקודה בודדת. 

בהתאם לתוצאות של העונה הקודמת מאלגה, סלטה ויגו וריאל מורסיה ירדו לליגת משנה. מליגת המשנה עלו סביליה, ריאל אוביידו, וראסינג סנטנדר.

ריאל מדריד זכתה בתואר וזאת בפעם ה-17 בתולדות המועדון. 

גרנדה, ריאל אוביידו וריאל חיחון ירדו לליגת משנה בסוף העונה.

## כדורגלנים מצטיינים
פרסים שהוענקו על ידי העיתון "מארקה":

* פרס הפיצ'יצ'י למלך השערים של העונה הוענק לקיני מריאל חיחון שכבש 18 שערים ב-34 משחקים.
* פרס זאמורה לשוער הטוב ביותר הוענק למיגל אנחל גונסאלס סוארס מריאל מדריד שספג 23 שערים ב-32 משחקים. 

פרס דון בלון שהוענק על ידי העיתון "דון בלון" (הוענקו לראשונה):

* הספרדי המצטיין – מיגל אנחל גונסאלס סוארס, ריאל מדריד.
* הזר המצטיין – יוהאן ניסקנס, (), ברצלונה.
* מאמן העונה – מיליאן מיליאניץ', (), ריאל מדריד.

## טבלת הליגה

## סטטיסטיקה
### מלכי השערים

## קישורים חיצוניים
* נתונים מפורטים מאתר rsssf
* נתונים מפורטים מאתר bdfutbol
* נתונים מאתר worldfootball
* נתונים מאתר transfermarkt

1975 1976
קטגוריה:תחרויות כדורגל ב-1975
קטגוריה:תחרויות כדורגל ב-1976
דרוראים

[ממוזער|[גנובתן אירופי (*Aegithalos caudatus*)]]
**דרוראים** (שם מדעי: Passerida) היא אינפרא-סדרה של ציפורי שיר מתת-סדרת דמויי-דרור. בתוך קבוצה זו מצויה משפחת הדרוריים וממנה שם הקבוצה.

ציפורים אלו קטנות יותר מהעופות מאינפרא-סדרת העורבאים. הן בעלות מקורים שונים, גדלים שונים והרגלים שונים אחד מהשני. חלקן ניזונות בעיקר מזרעים, אחרות בעיקר מחרקים, חלקן אוכלי כל וחלק ניזונים מצוף פרחים.

רבים ממיני ציפורים אלה נפוצים מאוד והן מעופפות בלהקות גדולות היכולות לחסל לעיתים יבולים שלמים. מינים אחרים חיים בבדידות או בזוגות מונוגמיים. בעיקרון רוב הציפורים הן מונוגמיות.

ציפורים אלו משמיעות קולות צייצניים ודקים, ולכן רבות מהן קיבלו שמות הקשורים לשירה. השירה היא דרכם של הזכרים למשוך בנות זוג ולהרתיע יריבים שונים.

## מיון

## תמונות

תמונה:Panurus biarmicus -Oare Marshes, Kent, England -male-8 (4).jpg|שפמתן
תמונה:Fawn-colored Lark - Kenya NH8O6243 (16760007040).jpg|Calendulauda africanoides
תמונה:Troupial (Icterus icterus).jpg|Icterus icterus
תמונה:Bullfinch male.jpg|אדמונית אירופית
תמונה:Gurney's Sugarbird (Promerops gurneyi).jpg|Promerops gurneyi
תמונה:Oriental Magpie Robin (Copsychus saularis)- Male calling in the rain at Kolkata I IMG 3746.jpg|Copsychus saularis
תמונה:Red-breasted Swallow (Hirundo semirufa) (30987147586).jpg|Cecropis semirufa


## קישורים חיצוניים

*
קטגוריה:אינפרא-סדרות בעלי חיים
ביזון המישורים

**ביזון המישורים** (שם מדעי: *Bison bison bison*) הוא תת-מין של ביזון אמריקני, יונק צמחוני ממשפחת הפריים ומשבט הבקר. הוא קטן יותר מתת-המין ביזון היערות.

הביזון הוא בעל חיים גדול החי בערבות המרעה של אמריקה הצפונית. בעבר מילאו ביזונים אלו את כל רחבי המישורים הגדולים בצפון אמריקה שהעניקו להם את שמם, אך עקב ציד מתמשך אוכלוסייתם הידלדלה עד שהם כמעט נכחדו. כיום הביזונים השתקמו, אך אוכלוסייתם קטנה משהייתה בעבר.

זכרי הביזונים חומים ובעלי קרניים חדות ושחורות וגיבנת אפורה על ראשם ועורפם ורעמת שיער המשתלשלת על הרגליים הקדמיות. הנקבות קטנות יותר מהזכרים, אך די דומות להם. הצעירים בעלי פרווה זהובה.

עדרים אלה מצויים כיום בקרבה לסיכון עקב פגיעה ממחלות של פרות שהתפראו. הם גם בסכנה של אובדן מקומות מחייתם לטובת בנייה ומרעה.

## קישורים חיצוניים

[ימין|ממוזער|ביזון מישורים ב[גרנד טיטון.]]

קטגוריה:ערכים שבהם תבנית בריטניקה אינה מתאימה
קטגוריה:טקסונים שתוארו בידי קארולוס לינאוס
קטגוריה:בקר
קטגוריה:ארצות הברית: יונקים
קטגוריה:קנדה: יונקים
קטגוריה:בעלי חיים שתוארו ב-1758
קטגוריה:תת-מיני בעלי חיים
קטגוריה:מינים בסכנת הכחדה
פוקסיה מגלנית

**פוקסיה מגלנית** (שם מדעי: *Fuchsia magellanica*; מכונה גם **פוקסיית ה[[קוליבריים]]**), היא מין של צמח בעל פרחים בסוג פוקסיה ממשפחת נר הלילה, המצוי באזור הדרומי של הרי האנדים באמריקה הדרומית. מין זה גדל בתנאי האקלים הממוזג של ארגנטינה וצ'ילה, מקו הרוחב 32 ° 50 עד למצר מגלן. המין הובא לאוסטרליה והתאזרח שם במדינות אוסטרליה המערבית, אוסטרליה הדרומית, ניו סאות' ויילס, ויקטוריה וטסמניה. הפוקסיה קרויה על שם פרדיננד מגלן.
## תיאור
תת-שיח זה יכול לגדול עד לגובה ורוחב של 3 מטר באקלים ללא כפור, ועד לגובה ורוחב של מטר וחצי באזורים קפואים. הצמח פורח למשך תקופה ארוכה ומתאפיין בפרחים קטנים דמוי צינור המשתלשלים מטה; צבעי הפרח המצויים הם אדום וסגול, ויש גם גוני ורוד לבנדר ולבן. הווריאציה בצבעי הפוקסייה המגלנית משתנית באופן עקבי על פני הטווח הטבעי שלה, ולמרות תפיסה מוטעית בעבר, אין זנים שמוכרים מדעית על ידי הבוטנאים המובילים בתחום. בדיקות אבקה שנערכו במערב האוקיינוס השקט על ידי חברי אגודת מיני הפוקסייה המערביים, הראו כי כמעט כל הפוקסיות המגודלות בגינות הן כלאיים של מספר מינים. הפרחים השמוטים של המין הם מקור מזון אטרקטיבי עבור הקוליבריים, והצמח הוא גורם חשוב בתזונת הפודו הדרומי.
## גידול
הפוקסיה המגלנית והזנים שלה נפוצים באופן נרחב אצל משתלות וגננים כצמח נוי. הפוקסיה נשתלת בעיקר בגני נוי באקלים ממוזג וסובטרופי, ובמרפסות, פטיו  או בתוך קונסרבטוריונים (ביתנים סגורים גדולים). פוקסיה זאת עמידה יותר לקור לעומת מינים אחרים מאקלים טרופי, ואפילו במקרים שיש כפור קשה רק העלים העליונים ימותו.

הפוקסיה המגלנית מאוד רגישה לאקרית מסוימת המכונה אקרית הפוקסיה (*Aculops fuchsiae*); מוצאה של אקרית זאת בחוף המערבי של ארצות הברית והיא הופצה בטעות לברזיל בשנת 1980. האקרית הופיעה מספר פעמים על הצמחים הללו בצרפת, באיי התעלה ובבריטניה, אך עם זאת היא אינה מצליחה לשרוד בטמפרטורות נמוכות מ-5 °C - כך שההדברה שלה נעשית בקלות.

## זנים
לפוקסיה המגלנית מספר זנים:
*מולינה (*Molinae*) - צבע לבנדר עם פרחים לבנים.
*ריצארטוני (*Riccartonii*) - עלים ירוקים כהים עם ברק ברונז'ה חלוש.
*כסוף-גב (*versicolor*) - קטן, עלים אפורים-ירוקים, סומק ורוד בגיל צעיר. פרחים אדומים וסגולים. 
*גראקיליס (*gracilis*) - עלים קטנים, מבנה ענף מקושת יותר. 
*ואריגאטה (*Variegata*) - קטן, עלים עם קצוות בצבע קרם, פרחים ארגמניים-סגולים. 
*אאורה (*Aurea*) - עלים אדומים עם סימונים בצבע זהב וברונז'ה. פרחים סגולים. 
## קישורים חיצוניים

קטגוריה:נר-הלילה
קטגוריה:צמחי נוי
שמע קולי

**שְׁמַע קוֹלִי** הוא פיוט מסוג בקשה שחיבר רב האי גאון. הפיוט נאמר על ידי קהילות הספרדים לפני תפילת 'כל נדרי' בערב יום הכיפורים (בדרך כלל לאחר אמירת הפיוט לך אלי תשוקתי) ובקהילות הנוהגות לשיר בקשות לפני תפילת שחרית הוא נאמר בבקרו של ראש חודש.

## תוכן הפיוט
שמע קולי הוא פיוט מסוג 'בקשה', הוא שיר שווה-חרוז שנכתב במשקל הכמותי 'המרובה' - יתד ושתי תנועות, יתד ושתי תנועות, יתד ותנועה - בדלת ובסוגר. הפיוט פותח בבקשה מה' שישמע את קולו של המשורר וממשיך בהזכרת היענויות במהלך הדורות (בדומה לתפילת 'ענינן'), ביניהם: האבות, יוסף, משה ויוצאי מצרים, אהרן, פינחס, יהושע, עלי, חנה, שמואל, שלמה, דוד, אליהו, אלישע, יונה, חנניה, מישאל ועזריה, דניאל, מרדכי ואסתר, עזרא וחוני המעגל.
מטרתו של המשורר היא לעורר את זכותם של אלו שהקדוש ברוך הוא נענה לתפילתם, ולכלול את תפילתו בתפילתם ("שמע קולי, אשר ישמע בקולות"). בקטע המסיים את הפיוט, מציין המשורר את היותו "שפל כל השפלים", שאינו ראוי שיתקבלו תפילותיו בדומה לתפילות הצדיקים שהזכיר, אך בהמשך לאמונתו שהקדוש ברוך הוא נענה לתפילת "כל צועק וקורא, וכל באים לפניך לחלות", הוא מבקש את מחילת חטאיו ואת ברכתו.

## קישורים חיצוניים
*

## הערות שוליים

קטגוריה:פיוטי יום הכיפורים
קטגוריה:ספרות הגאונים
שי מגל

**שי מגל** (נולד ב-3 בפברואר 1980) הוא איש תקשורת וניהול ישראלי. מכהן כמנכ"ל אתר ynet, ובמסגרת זו משמש גם כיו״ר אתר הדרושים AllJobs ודירקטור באתר הספורט One, שלושתם מקבוצת ידיעות אחרונות.

## ביוגרפיה
מגל נולד וגדל בעיר בת ים. את דרכו העיתונאית החל כמשכתב באתר "TheMarker", כשנה וחצי לאחר שהוקם. משם עבר לתפקידי עריכה בפורטל "נענע" מבית נטוויז'ן ולאחר מכן חזר לקבוצת "הארץ" כמנהל התוכן הראשי ב-"TheMarker". בשלב זה החליט לעבור מתפקידי ניהול תוכן ועריכה לניהול כללי ופיתוח עסקי, ומונה למנהל השותפים האסטרטגיים בנענע-נטוויז'ן.

ב-2007 הצטרף ל-ynet כסמנכ"ל פיתוח עסקים ומוצרים. מאוחר יותר קיבל אחריות גם לפעילות השיווקית של האתר, וב-2010 מונה כמשנה למנכ"ל. בתקופה הזו הוביל, יחד עם המנכ"ל אבי בן טל, את רכישת האתרים "המקצוענים", "BigDeal" ו"כיכר השבת", שבהם כיהן גם כדירקטור לאחר הרכישות, וניהל את כלל פעילות פיתוח עסקי הקבוצה, בהם הקמת "ynet ביטוח" ופלטפורמות המסחר האלקטרוני של האתר. באותה תקופה שימש גם כסגן יו"ר הוועדה הישראלית למדרוג האינטרנט, מטעם קבוצת ידיעות אחרונות.

בשנת 2013 פרש מ-ynet ועבר לשמש כמנכ"ל חברת ההיכרויות "Love Me" מקבוצת גרטלר-דווידוב. בשנת 2014 הצטרף ל"וואלה!" כמשנה למנכ"ל ושימש, בין היתר, כדירקטור באתר "יד2" עד למכירתו.

בדצמבר 2015 מונה כמנכ"ל החברות הבנות בתחום המדיה ושוק ההון ב"קו מנחה" ובאוגוסט 2016 מונה כמנכ"ל משותף של הקבוצה לצידו של אבי בגס. בינואר 2017 נותר כמנכ"ל יחיד בחברה. במהלך כהונתו בקבוצה סגרה "קו מנחה" פעילויות שהסבו לה הפסדים, מכרה את כלל פעילויות חטיבת המדיה, בהן "תפוז", "אייס" ו"ביזפורטל", וכן רכשה את החברות "myBusiness", מערכת הנהלת החשבונות "פינבוט", "עושים סדר" ו"קרן מפרש". בתוך כך, השיקה "קו מנחה" לשכת דירוג אשראי צרכני ולראשונה בתולדותיה נכנסה לתחום הדירוג, מוצרי ליבה חדשים פותחו מחדש לסביבת הענן, החברה עברה טרנספורמציה מלאה מחברת שירותים לספקי שירות במתכונת SaaS.

בחודש מרץ 2021 הודיע על רצונו לסיים את תפקידו ב"קו מנחה". בחודש מאי חזר לקבוצת ידיעות אחרונות ומונה למנכ"ל אתר AllJobs. הוא הוביל את הפיכת AllJobs מאתר יחיד לקבוצת אחזקות בתחום הדרושים וההשמה, עם רכישת אתר הצעירים 'סחבק' ופלטפורמת הפרילנסרים XPlace.com, וכן השקת 'ג'וביק', אתר דרושים למגזר החרדי בשותפות עם קבוצת התקשורת נתיב ו'בחדרי חרדים', ואתר techit - אתר דרושים לתחום ההייטק הישראלי. במהלך כהונתו רכשה קבוצת הראל 20% מ-AllJobs.

בחודש יוני 2024 מונה לתפקיד מנכ"ל ynet, הנמצא גם הוא בבעלות קבוצת ידיעות אחרונות.

בשנת 2022 החל להגיש, ביחד עם מאיה גזית, פודקאסט העוסק ברוצחים סדרתיים בשם "פודקאסט רצח".

## חיים אישיים

מגל גרוש והוא אב לבן. מתגורר בתל אביב. 

## קישורים חיצוניים
* 
* 

## הערות שוליים

קטגוריה:מנכ"לים ישראלים
קטגוריה:דירקטורים ישראלים
קטגוריה:סגל וואלה!
קטגוריה:סגל ynet
קטגוריה:בת ים: אישים
קטגוריה:ראשון לציון: אישים
קטגוריה:ישראלים שנולדו ב-1980
הפיגוע בבית הספר בטרולהטן

**הפיגוע בבית הספר בטרולהטן** היה פיגוע דקירה שביצע פעיל גזעני נאו-נאצי באמצעות חרב ביום חמישי, 22 באוקטובר 2015, בבית הספר "קרונן" בטרולהטן שבדרום שוודיה. שלושה בני אדם, מורה, עוזר הוראה ונער בן 15 נרצחו בפיגוע ונער נוסף נפצע קשה. המחבל, אנטון לונדין פטרסון, נורה למוות בידי המשטרה.

## הפיגוע
ביום חמישי, 22 באוקטובר 2015, נכנס מחבל, חמוש בחרב, לבית הספר "קרונן" בעיר טרולהטן שבדרום שוודיה. המחבל נכנס לבית הספר באימרת "אני הוא אביך" (אזכור לסרט מלחמת הכוכבים), כשהוא לובש בגדים שחורים ומכוסה במסכה המזכירים את הדמות הבדיונית דארת' ויידר מפרק "האימפריה מכה שנית" בסדרת "מלחמת הכוכבים". בשל המסכה שעטה המחבל תלמידים שנכחו במקום לא הבינו שמדובר בפיגוע וחשבו שזאת מתיחה.

הוא רצח את לייבין אשקנדר, עוזר הוראה בן 20 שהתעמת איתו כאשר ניסה להגן על תלמידים בני 6 בקפיטריה של בית הספר. הוא קרא לו להוריד את המסכה וצעק לילדים לברוח בטרם נדקר. מותו של אשקנדר נקבע בזירה.

בשלב זה ביקשו שתי נערות להצטלם עם המחבל. למרות שכבר פגע באדם אחד, הוא עצר והסכים. הנערה שצילמה את התמונה מסרה כי לא תיארו לעצמן שהדם שכיסה את החרב היה אמיתי. היא סיפרה שיצאה מהכיתה להשיג עט, ואז מצאה את חברותיה משוחחות במסדרון עם איש לבוש שחורים המחזיק בחרב. הן ביקשו ממנה לצלם אותן איתו, והיא נאלצה להסכים.

שניות לאחר שהמחבל הצטלם הוא המשיך את מסע הדקירות. מורה למתמטיקה בן 41 שיצא מכיתה סמוכה אמר לו לעזוב. המחבל הנהן בראשו, ואז דקר את המורה בצידו הימני, ופצע אותו באורח קשה. המורה מת מפצעיו ב-2 בדצמבר.

לאחר מכן המשיך המחבל והסתובב בשטח בית הספר. אחמד חאסן, נער בן 15 ממוצא סומלי שהיגר לשוודיה שלוש שנים לפני כן, פתח למחבל את דלת כיתתו ונדקר בבטנו. חאסן נפצע קשה, ומת מאוחר יותר מפצעיו.

המחבל דקר גם נער נוסף, בן 15, שהיגר עם משפחתו מסוריה תשעה חודשים לפני כן. הוא היה הנפגע היחיד בפיגוע שלא נהרג. יומיים לאחר שנדקר הוא תואר כפצוע באורח קשה, אך כבר שאינו כזה ש"מרחף בין חיים למוות".

שוטרים שהגיעו לזירה ירו במחבל, שנפגע בחזה ונפצע קשה. באותו ערב הוא מת מפצעיו.

## המחבל
**אנטון לונדין פטרסון** (22 ביוני 1994 – 22 באוקטובר 2015) זוהה כמחבל שביצע את הפיגוע. המחבל ביקר בקבוצות נאו-נאציות ברשתות החברתיות והצטרף לקבוצה בפייסבוק הדוגלת בהפסקת ההגירה לשוודיה. המחבל לא היה חבר בתנועה פוליטית ולא היה בעל עבר של עבירות פליליות. הוא השאיר בביתו מכתב התאבדות בכתב יד ש"דבר חייב להיעשות בנוגע להגירה".

תלמידי בית ספר שלמדו עם פטרסון תיארו אותו כאדם בודד, ש"חי בעולם משלו". הם סיפרו כי בצעירותו היה אדם טוב, בעל שיער ארוך שחבב מוזיקת רוק, ושלאחר מכן שינה את התנהגותו.

## קישורים חיצוניים

## הערות שוליים

קטגוריה:פעולות טרור ב-2015
קטגוריה:פשע בשוודיה
קטגוריה:התקפות על בתי ספר
טרולהטן
קטגוריה:פשעי שנאה נגד מוסלמים
קטגוריה:2015 בשוודיה
בית הספר בטרולהטן
קטגוריה:אירועי דקירה המוניים